এক্সিট পোলে ফিরে আসছে নীতীশ-মোদি জুটি! কি বলছে বিহারের মানুষ?

ওয়েব ডেস্ক: শেষ হয়েছে বিহারের বিধানসভা নির্বাচন (Bihar Assembly Election)। প্রথম দফার পর মঙ্গলবার দ্বিতীয় দফায় রেকর্ড ৬৬.৯১ শতাংশ ভোট পড়েছে রাজ্যজুড়ে। কয়েকটি কেন্দ্রে তো ৭৫ শতাংশের বেশি ভোটার বুথে এসে নিজেদের মতো দান করেছেন। সবথেকে উল্লেখযোগ্য বিষয় হল, এবার মহিলা ভোটারের সংখ্যা (Bihar Female Voter Turnout)। দুই দফা মিলিয়ে বিহারে ৭১.৬ শতাংশ মহিলা ভোটার ভোট দিয়েছেন, যা রাজ্যের বিধানসভা নির্বাচনের ইতিহাসে সর্বোচ্চ। এখন প্রশ্ন হচ্ছে, এই ভোটের ঝড় কোন শিবিরের উপর গিয়ে পড়েছে? এনডিএ নাকি মহাগঠবন্ধন? নাকি এবার বিহারে ‘কিং মেকার’ হওয়ার সুযোগ পাবেন প্রশান্ত কিশোর?

মঙ্গলবার দ্বিতীয় দফার ভোট চলাকালীন তেজস্বী (Tejashwi Yadav) এবং নীতীশ (Nitish Kumar)- দুই মুখ্যমন্ত্রী পদপ্রার্থীর শিবির থেকেই নিজেদের জয়ের ব্যাপারে আত্মবিশ্বাস দেখানো হয়েছে। সোশ্যাল মিডিয়ায় নীতীশের শিবির দাবি করেছে, মহিলাদের ভোট এবার তাদের জয়ের কারণ হবে। অন্যদিকে তেজস্বীর দাবি, এটাই নাকি পরিবর্তনের জোয়ার। আবার ভোটের আগে প্রশান্ত কিশোরের (Prashant KIshor) জনপ্রিয়তাও বেড়েছিল বিহারের যুব সমাজের মধ্যে। তবে প্রায় সব বুথ ফেরত সমীক্ষা বলছে, ২০২৫-এর নির্বাচনে পিকে-র জন সুরাজ সেভাবে ভোটবাক্সে প্রভাব ফেলতে পারেনি।

আরও পড়ুন: শেষ দফার নির্বাচন শুরু হতেই এ কী ছবি বিহারে?

তাহলে বিহারের মসনদে কে? সব উত্তর মিলবে একদিন পরেই। তবে তার আগে যেসব বুথফেরত সমীক্ষা সামনে এসেছে, তাতে করে নীতীশ কুমারকে আবারও বিহারের মুখ্যমন্ত্রী হিসেবে শপথ নেওয়ার ইঙ্গিত স্পষ্ট। অর্থাৎ, বিহারে এনডিএ-র সরকার গড়ার সম্ভাবনাই প্রবল। চাণক্য স্ট্র্যাটেজিসের সমীক্ষা অনুযায়ী, বিহারে এনডিএ জিততে পারে ১৩০ থেকে ১৩৫টি আসন, আর মহাগঠবন্ধন পেতে পারে ১০০ থেকে ১০৮টি আসন। অন্যদিকে, জেভিসি পোলের রিপোর্ট অনুযায়ী, নীতীশ কুমারের নেতৃত্বে এনডিএ ১৩৫ থেকে ১৫০টি আসন জিততে পারে, মহাগঠবন্ধন জিতবে ৮৮ থেকে ১০৩টি আসন। জন সুরাজ পেতে পারে ১টি আসন, আর অন্যান্যরা পেতে পারে ৩ থেকে ৬টি আসন।

তবে এর আগেও আমরা অনেক বুথফেরত সমীক্ষাকে বিফল হতে দেখেছি, সে লোকসভা নির্বাচন হোক বা অন্যান্য রাজ্যের বিধানসভা ভোট। কিন্তু বিহার কাকে চায়? সেটা নির্ভর করছে বিহারের বিপুল মহিলা ভোটার কার পক্ষে মত দিয়েছেন, তার উপরেই। সেটা জানার জন্য আপাতত একদিন অপেক্ষা করা ছাড়া আর উপায় নেই।