তেজস্বী না নীতীশ, কে জিতবেন বিহারে? গণনার শুরুতে এগিয়ে কে?

ওয়েব ডেস্ক: বিহারের মানুষ কী চায়? পরিবর্তন করে তেজস্বীকে (Tejashwi Yadav) ক্ষমতায় আনতে নাকি নীতীশের (Nitish Kumar) হাতেই ক্ষমতা তুলে দিতে? এই প্রশ্ন এখন পাটলিপুত্রের আকাশে বাতাসে। দুই দফায় বিহারের ভোটাররা নিজেদের জনমত দিয়েছেন ইভিএম-এ। বলা বাহুল্য, এবছর রেকর্ড হারে ভোট পড়েছে এই রাজ্যে। বিশেষ করে মহিলা ভোটারের সংখ্যা অবেক করেছেন অনেককেই। এই ভোটের জোয়ার কোন শিবিরের দিকে যাবে, সেদিকেই নির্ভর করবে বিহারের বিধানসভা নির্বাচনের ফলাফল (Bihar Assembly Election Result 2025)।

শুক্রবার সকাল আটটায় শুরু হয়েছে ভোটগণনা। প্রথমেই গোনা হচ্ছে পোস্টাল ব্যালট। ৮৫টি আসন থেকে শেষবার যে খবর মিলেছে, তাতে করে ৫৪টি আসনে এগিয়ে আছেন এনডিএ প্রার্থীরা, ২৯টি আসনে এগিয়ে রয়েছেন মহাগঠবন্ধনের প্রার্থীরা। তবে প্রশান্ত কিশোরের জন সুরাজের কোনও প্রার্থী এখনও এগিয়ে নেই বলেই খবর। কোনও নির্দল প্রার্থীরও ভোটগণনার শুরুতে এগিয়ে থাকার খবর নেই।

আরও পড়ুন: শেষ দফার নির্বাচন শুরু হতেই এ কী ছবি বিহারে?

এদিকে ইতিমধ্যে সামনে এসেছে একাধিক বুথফেরত সমীক্ষা। আর প্রায় সমস্ত সমীক্ষায় যে ছবি ধরা পড়েছে, তাতে করে নীতীশ কুমারকে ফের একবার বিহারের মুখ্যমন্ত্রী হিসেবে শপথ নিতে দেখার ইঙ্গিত মিলেছে। কারণ, বেশীরভাগ এক্সিট পোলের রিপোর্টে দেখা গিয়েছে, এনডিএ ম্যাজিক ফিগার পার করে গিয়েছে অনায়াসে। তবে একটিমাত্র এক্সিট পোল তেজস্বী তথা মহাগঠবন্ধনের পক্ষে রায় দিয়েছে।

বিশেষজ্ঞরা মনে করছেন, বিহার বিধানসভা নির্বাচনের ফলাফলের উপর মহিলাদের ভোট একটা বড় প্রভাব ফেলবে। সেই কারণেই হয়তো অনেকেই নীতীশকে এগিয়ে রাখছেন। তবে তেজস্বীর দাবি, ভোটের ঝড় শুধুমাত্র পরিবর্তনের জন্যই। অন্যদিকে, প্রশান্ত কিশোরের জন সুরাজের দিকে বিহারের যুব সমাজের আকৃষ্ট হওয়াটাও ভোটবাক্সে প্রভাব ফেলবে বলে মনে করা হচ্ছে। আর কয়েকঘন্টা পরই পরিষ্কার হয়ে যাবে যে, পাটলিপুত্রের রাশভার ফের কার হাতে উঠতে চলেছে।